ସନ୍ଦିଗ୍ଧଙ୍କ ଫଟୋଦେଖି ଚିହ୍ନିଲେ ପୁପୁନ\nରାହାମା/ତିର୍ତ୍ତୋଲ, ୨୦।୧୨(ଡି.ଏନ.ଏ.) ଜଗତସିଂହପୁର ଜିଲା ତିର୍ତ୍ତୋଲ ଥାନା ଅନ୍ତର୍ଗତ\nସନ୍ଦିଗ୍ଧଙ୍କ ଫଟୋଦେଖି ଚିହ୍ନିଲେ ପୁପୁନ December 20th, 00:00 AM December 20th, 00:00 AM\nରାହାମା/ତିର୍ତ୍ତୋଲ, ୨୦।୧୨(ଡି.ଏନ.ଏ.) ଜଗତସିଂହପୁର ଜିଲା ତିର୍ତ୍ତୋଲ ଥାନା ଅନ୍ତର୍ଗତ ମଣିଜଙ୍ଗା ପଞ୍ଚାୟତ ସିନ୍ଦୋଳ ଗ୍ରାମରେ ସୋମବାର ବିଳମ୍ବିତ ରାତିରେ ଘଟିଥିବା ଗୁଳିକାଣ୍ଡ ଘଟଣାରେ ବୁଧବାର ପୋଲିସ ଆଉ ଜଣଙ୍କୁ ଅଟକ ରଖି ପଚରାଉଚରା ଜାରି ରଖିଛି। ପୋଲିସ ଏହି ଘଟଣାରେ ମଙ୍ଗଳବାର ୨ଜଣଙ୍କୁ ଅଟକ ରଖିଥିଲା। ଅପରପକ୍ଷରେ ଏହି ଘଟଣାରେ ଆହତ ହୋଇ କଟକରେ ଚିକିତ୍ସିତ ହେଉଥିତ୍ବା ବିଶ୍ୱପ୍ରେମୀ ଖୁଣ୍ଟିଆ ଓ ପୁପୁନ୍ ସାମନ୍ୟ ସୁସ୍ଥ ହୋଇ ବୁଧବାର ଘରକୁ ଫେରିଛନ୍ତି। ଆହତ ପୁପୁନ ସନ୍ଦୀଗ୍ଧଙ୍କ ଫଟୋ ଦେଖି ଚିହ୍ନିବା ସହ ସେମାନଙ୍କ ବିରୋଧରେ ଦୃଢ଼ କାର୍ଯ୍ୟାନୁଷ୍ଠାନ ଦାବି କରିଛନ୍ତି। ପ୍ରକାଶ ଯେ, ସୋମବାର ରାତି ପ୍ରାୟ ୧.୩୦ରେ ୩ଜଣ ଦୁର୍ବୃତ୍ତ ଏରସମା-ମଣିଜଙ୍ଗା ରାସ୍ତା ପାଶର୍ବ ସିନ୍ଦୋଳ ଗ୍ରାମର ଧନେଶ୍ୱର ଖୁଣ୍ଟିଆଙ୍କ ଘରେ ପଶିଥିଲେ। ଶବ୍ଦଶୁଣି ଧନେଶ୍ୱରଙ୍କ ବଡ଼ପୁଅ ଅନ୍ତର୍ଯ୍ୟାମୀ ଉଠିପଡ଼ି ଜଣେ ଦୁର୍ବୃତ୍ତଙ୍କୁ କାବୁ କରିଥିଲେ। ଅନ୍ତର୍ଯ୍ୟାମୀଙ୍କ କବଳରୁ ରକ୍ଷା ପାଇବା ପାଇଁ ଦୁର୍ବୃତ୍ତ ଗୁଳି ଚଳାଇଥିଲେ। ଗୁଳି ଅନ୍ତର୍ଯ୍ୟାମୀଙ୍କ ଛାତିରେ ବାଜିଥିଲା। ଶବ୍ଦ ଶୁଣି ଅନ୍ତର୍ଯ୍ୟାମୀଙ୍କ ଭାଇ ବିଶ୍ୱପ୍ରେମୀ ଓ ପୁତୁରା ପୁପୁନୁ ଉଠିପଡ଼ିଥିଲେ। ଦୁର୍ବୃତ୍ତଙ୍କ ସହ ସେମାନଙ୍କ ମଧ୍ୟ ଧସ୍ତାଧସ୍ତି ହୋଇଥିଲା। ଦୁର୍ବୃତ୍ତମାନେ ବିଶ୍ୱପ୍ରେମୀ ଓ ପୁପୁନୁଙ୍କ ଉପରକୁ ଗୁଳିମାଡ଼ କରି ଫେରାର ହୋଇଯାଇଥିଲେ। ବିଶ୍ୱପ୍ରେମୀଙ୍କ ଅଣ୍ଟା ଓ ମୁଣ୍ଡରେ ଗୁଳି ବାଜିଥିବାବେଳେ ପୁପୁନୁଙ୍କ ଜଙ୍ଘରେ ଗୁଳି ବାଜିଥିଲା। ସ୍ଥାନୀୟ ଲୋକେ ୩ଜଣଙ୍କୁ ପ୍ରଥମେ ମଣିଜଙ୍ଗା ଗୋଷ୍ଠୀ ସ୍ବାସ୍ଥ୍ୟକେନ୍ଦ୍ରକୁ ନେଇଥିଲେ। ପରେ ସେମାନଙ୍କୁ କଟକ ବଡ଼ ଡାକ୍ତରଖାନାକୁ ସ୍ଥାନାନ୍ତର କରାଯାଇଥିଲା। ସେଠାରେ ଅନ୍ତର୍ଯ୍ୟାମୀଙ୍କୁ ଡାକ୍ତର ମୃତ ଘୋଷଣା କରିଥିଲେ। ତିର୍ତ୍ତୋଲ ଏସଡିପିଓ ଶିବ ଚରଣ ମଲ୍ଲିକ, ଆଇଆଇସି ବଳରାମ ନାୟକ, ଏରସମା ଆଇଆଇସି ବିଚିତ୍ରାନନ୍ଦ ସେଠୀ, କ୍ରିଷ୍ଣାନନ୍ଦପୁର ଫାଣ୍ଡି ଅଧିକାରୀ ଅନିରୁଦ୍ଧ ରାଉତ ପ୍ରମୁଖ ସାଇଣ୍ଟିଫିକ ଟିମ୍, ଫରେନସିକ ଟିମ୍ ଓ ସନ୍ଧାନୀ କୁକୁର ସହ ପହଞ୍ଚତ୍ ତଦନ୍ତ କରିଥିଲେ। ଘଟଣାସ୍ଥଳରୁ ୪ଟି ଫୁଟା ଗୁଳି, ୧ଟି ଜୀବନ୍ତ ଗୁଳି, ଦୁର୍ବୃତ୍ତମାନେ ଛାଡ଼ି ଯାଇଥିବା ଏକ ଜ୍ୟାକେଟ ଓ ଚପଲ ପୋଲିସ ଜବତ କରିଛି। ଅଟକ ରଖାଯାଇଥିବା ୩ଜଣ ସନ୍ଦିଗ୍ଧ ଲିପୁନି ସ୍ବାଇଁ, ଅଭିଷେକ ବେଉରା(ଜିପୁନା) ଓ ଅନ୍ୟଜଣେ ପ୍ରିୟବ୍ରତ ଖୁଣ୍ଟିଆଙ୍କୁ ନେଇ ପୋଲିସ ତଦନ୍ତ ଚଳାଇଛି। ଅପରପକ୍ଷରେ ତିର୍ତ୍ତୋଲ ତହସିଲଦାର ଓ ରାଜସ୍ବ ନିରୀକ୍ଷକ ଘଟଣାସ୍ଥଳକୁ ଯାଇ ତଦନ୍ତ କରି ଫେରିଥିବା ଜଣାପଡ଼ିଛି। ସୂଚନାଯୋଗ୍ୟ, ୨୦୧୬ ମସିହାରେ ଧନେଶ୍ୱରଙ୍କ ଘରୁ ୨ଥର ଚୋରି ହୋଇଥିବା ତିର୍ତ୍ତୋଲ ଥାନାରେ ଅଭିଯୋଗ ହୋଇଥିଲେ ମଧ୍ୟ ପୋଲିସ ତାହାର କୌଣସି ସୁରାକ ପାଇ ନ ଥିବା ଧନେଶ୍ୱରଙ୍କ ସାନ ପୁଅ କହିଛନ୍ତି। ଗତ କିଛି ମାସତଳେ ସିଡ଼ିଘର ଦେଇ ଦୁର୍ବୃତ୍ତ ପଶି ବନ୍ଧୁକ ଓ ଭୁଜାଲି ଦେଖାଇ ଟଙ୍କା ଏବଂ ମୋବାଇଲ୍ ନେଇ ଯାଇଥିଲେ। ଏହି ୨ଟି କେସ୍ରେ ପୋଲିସ କୌଣସି ଦୃଷ୍ଟାନ୍ତମୂଳକ କାର୍ଯ୍ୟାନୁଷ୍ଠାନ ନେଇ ନ ଥିବାବେଳେ ବର୍ତ୍ତମାନର ଘଟଣାରେ ପୋଲିସ କଠୋର ପଦକ୍ଷେପ ନେବ କି ନାହିଁ ତାକୁ ନେଇ ସନ୍ଦେହ ଜାତ ହୋଇଛି। ଘଟଣାରେ ସମ୍ପୃକ୍ତ ଥିବା ବ୍ୟକ୍ତି ଏହି ଗ୍ରାମରେ ଥିବା ଏକ ଟୁଙ୍ଗିରେ ଘଟଣାଦିନ ମଦ୍ୟପାନ କରିବା ପରେ ଧନେଶ୍ୱରଙ୍କ ଘରେ ପଶି ଡକାୟତ ଉଦ୍ୟମ କରିଥିଲେ। ପୁପୁନୁ ବୁଧବାର ସନ୍ଦିଗ୍ଧଙ୍କ ଫଟୋଦେଖି ଚିହ୍ନଟ କରିବା ସହ ଅଭିଯୁକ୍ତଙ୍କ ବିରୋଧରେ ଦୃଢ଼ କାର୍ଯ୍ୟାନୁଷ୍ଠାନ ଦାବି କରିଛନ୍ତି। ଅପରପକ୍ଷରେ ତିର୍ତ୍ତୋଲ ତହସିଲଦାର ଓ ରାଜସ୍ବ ନିରୀକ୍ଷକ ଏହି ପରିବାରକୁ ରେଡ୍କ୍ରସ ପକ୍ଷରୁ ୧୦ହଜାର ଟଙ୍କାର ସହାୟତା ରାଶି ପ୍ରଦାନ କରାଯାଇଛି। ପରିବାର ପକ୍ଷରୁ ମୃତ ଅନ୍ତର୍ଯ୍ୟାମୀଙ୍କ ସ୍ତ୍ରୀ ସୁଜାତାଙ୍କୁ ତାଙ୍କରି ଚାକିରିରେ ଅବସ୍ଥାପିତ କରିବା ସହିତ ଘଟଣାରେ ସମ୍ପୃକ୍ତ ବ୍ୟକ୍ତିଙ୍କୁ କଠୋର ଦଣ୍ଡରେ ଦଣ୍ଡିତ କରିବାପାଇଁ ଦାବି କରିଥିଲେ। ଘଟଣାଦିନ ଏହି ରାସ୍ତାରେ ପାଟ୍ରେଲିଂ କରୁଥିବାବେଳେ ଦୁର୍ବୃତ୍ତମାନେ ଏତେବଡ଼ କାଣ୍ଡ ଘଟାଇଥିଲେ ମଧ୍ୟ ପୋଲିସ ଜାଣି ନ ପାରିବା ସାଧାରଣରେ ପ୍ରଶ୍ନବାଚୀ ସୃଷ୍ଟି ହୋଇଛି।
